b"\n_START_ARTICLE_\nKasseri\n_START_SECTION_\nOrigen\n_START_PARAGRAPH_\nHom creu que aquest formatge, elaborat des del segle XIX, es va importar des de Bulg\xc3\xa0ria amb el nom de kaixkaval.\n_START_SECTION_\nElaboraci\xc3\xb3\n_START_PARAGRAPH_\nEl kefalotiri fresc \xc3\xa9s la materia primera del kasseri: en primer lloc, es talla en tires i es deixa reposar diverses hores. Tot seguit s'introdueixen les tires en aigua amb sal a 70\xc2\xaaC i es modela la massa. El kasseri madura durant 6 mesos aproximadament.\n_START_SECTION_\nCaracter\xc3\xadstiques\n_START_PARAGRAPH_\nT\xc3\xa9 la forma d'una petita roda, \xc3\xa9s de color groc clar, fa entre 25-30 cm de di\xc3\xa0metre i 7-10 cm de gruix, i pesa entre 1 i 7 kg. La pasta no t\xc3\xa9 escor\xc3\xa7a, \xc3\xa9s de color blanc groguenc, t\xc3\xa9 una consist\xc3\xa8ncia untuosa i un sabor arom\xc3\xa0tic, suau, manteg\xc3\xb3s i lleugerament picant.\n_START_SECTION_\n\xc3\x9as gastron\xc3\xb2mic\n_START_PARAGRAPH_\nEl kasseri \xc3\xa9s emprat avui dia per a elaborar el plat tradicional grec anomenat saganaki: es fregeix en mantega o oli d'oliva i s'amaneix amb suc de llimona. Combina molt b\xc3\xa9 amb l'ouzo i els vins blancs de vinificaci\xc3\xb3 moderna (com ara, els de les varietats sauvignon blanc o chardonnay).\n_START_SECTION_\nObservacions\n_START_PARAGRAPH_\n\xc3\x89s el segon formatge m\xc3\xa9s apreciat pels grecs despr\xc3\xa9s del feta i \xc3\xa9s emprat com a substitut de la mozzarella per molts consumidors nord-americans."